CELEX: 22005D0460
Language: et
Date: 2005-04-13 00:00:00
Title: 2005/460/: AKV–EÜ ministrite nõukogu otsus nr 4/2005, 13. aprill 2005, üheksanda Euroopa Arengufondi pikaajaliseks arenguks ettenähtud vahendite reservi kasutamise kohta

24.6.2005   
            
            
               ET
            
            
               Euroopa Liidu Teataja
            
            
               L 164/46
            
         AKV–EÜ MINISTRITE NÕUKOGU OTSUS nr 4/2005,
   13. aprill 2005,
   üheksanda Euroopa Arengufondi pikaajaliseks arenguks ettenähtud vahendite reservi kasutamise kohta
   (2005/460/EÜ)
   AKV–EÜ MINISTRITE NÕUKOGU,
   võttes arvesse Cotonous 23. juunil 2000. aastal alla kirjutatud AKV–EÜ koostöölepingut, eriti selle I lisa lõiget 8,
   ning arvestades järgmist:
   
               (1)
            
            
               Üheksanda Euroopa Arengufondi (EAF) vahendid parlamentaarse ühisassamblee ning piirkondliku koostöö ja integratsiooni jaoks on ammendunud.
            
         
               (2)
            
            
               AKV–EÜ koostöölepingu artiklis 17 osutatud eesmärkide (parlamentaarne ühisassamblee) täitmise jätkuvaks kindlustamiseks on asjakohane eraldada lisavahendeid.
            
         
               (3)
            
            
               Toetuse kindlustamiseks keskkonnajuhtimise suutlikkuse suurendamise jõupingutustele, mitmepoolsete keskkonnalepingute rakendamisele, AKV–EÜ metsandusalase õiguskaitse, halduse ja kaubanduse tegevuskava (FLEGT) loomisele ning kalanduse korraldamise tugevdamisele Aafrika, Kariibi mere ja Vaikse ookeani piirkonna (AKV) riikides on asjakohane eraldada lisavahendeid.
            
         
               (4)
            
            
               Toetuse kindlustamiseks enim toorainest sõltuvate AKV riikide tootjatele, konkurentsivõime parandamiseks ja haavatavuse vähendamiseks ning samuti info- ja sidetehnoloogia edendamiseks AKV riikides on asjakohane eraldada lisavahendeid.
            
         
               (5)
            
            
               Metodoloogilise toetuse kindlustamiseks ja suutlikkuse suurendamiseks migratsiooni ja piirkondliku koostöö valdkonnas, keskendudes lõuna-lõuna suunalisele migratsioonile, on asjakohane eraldada lisavahendeid.
            
         
               (6)
            
            
               Tihedama koostöö kindlustamiseks nende ÜRO organisatsioonidega, kelle volitused ja suutlikkus vastavad AKV–EÜ arengupoliitika prioriteetidele, eelkõige juhtimise ja konfliktijärgsete olukordade valdkondades, ja AKV riikide vaheliste tegevuste mõju parandamiseks on asjakohane eraldada lisavahendeid,
            
         ON VASTU VÕTNUD JÄRGMISE OTSUSE:
   Artikkel 1
   Parlamentaarne ühisassamblee
   2 miljonit eurot kantakse üheksanda EAFi pikaajaliseks arenguks ettenähtud vahendite reservist parlamentaarse ühisassamblee eraldisse pikaajaliseks arenguks ettenähtud vahendite alla kooskõlas AKV–EÜ koostöölepingu protokolli nr 1 artiklis 17 sõnastatud eesmärkidega.
   Artikkel 2
   AKV riikide vaheline koostöö piirkondlikuks koostööks ettenähtud vahenditest
   170 miljonit eurot kantakse üheksanda EAFi pikaajaliseks arenguks ettenähtud vahendite reservist AKV riikide vahelise koostöö eraldisse piirkondlikuks koostööks ja integratsiooniks ettenähtud vahendite alla kooskõlas AKV–EÜ koostöölepingu artiklites 28, 29 ja 30 sõnastatud eesmärkidega. Kõnealust summat võib kasutada järgmistel eesmärkidel:
   
               a)
            
            
               loodusvaradele (60 miljonit eurot): keskkonna ja loodusvarade valdkonna meetmetele (sealhulgas kalanduse teaduslikuks ja tehniliseks hindamiseks, kontrolliks ja järelevalveks);
            
         
               b)
            
            
               erasektori toetuseks ning info- ja sidetehnoloogiale (65 miljonit eurot): enim toorainest sõltuvate AKV riikide tootjaid toetavatele meetmetele ning info- ja sidetehnoloogia toetusmeetmetele AKV riikides;
            
         
               c)
            
            
               metodoloogiliseks toetuseks ja suutlikkuse suurendamiseks (25 miljonit eurot): sealhulgas AKV riikide vahelise migratsiooni suutlikkuse suurendamise vahendi rajamiseks;
            
         
               d)
            
            
               strateegiliseks partnerluseks ÜROga ja AKV riikide vaheliste programmide rakendamise toetuseks (20 miljonit eurot): koostöö tugevdamiseks ÜRO organisatsioonidega, mis vastavad AKV–EÜ arengupoliitika prioriteetidele, eelkõige juhtimise ja konfliktijärgsete olukordade valdkondades, ning selleks, et võtta arvesse uusi vajadusi AKV riikide vaheliste meetmete mõju parandamiseks.
            
         Artikkel 3
   Jõustumine
   Euroopa Arengufondi juhtivalt eelarvevahendite käsutajalt nõutakse käesoleva otsuse, mis jõustub selle vastuvõtmise päeval, kohaldamiseks vajalike meetmete võtmist.
   
      Brüssel, 13. aprill 2005
      
         
            AKV–EÜ ministrite nõukogu nimel volitatud
         
         
            AKV–EÜ suursaadikute komitee eesistuja
         
         F. J. WAHNON FERREIRA